31998R0602
L 080/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 602/98 НА СЪВЕТА
от 9 март 1998 година
за разширяване на обхвата на Регламенти (ЕО) № 3281/94 и № 1256/96 относно схемите на Общността за общи тарифни преференции в полза на най-слабо развитите страни
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 113 от него,
като взе предвид предложението на Комисията,
като има предвид, че член 3 от Регламент (ЕО) № 3281/94 на Съвета от 19 декември 1994 г. за прилагане на четиригодишна схема за общи тарифни преференции (1995 до 1998 г.) по отношение на някои индустриални продукти с произход от развиващи се страни (1), предвижда по-благоприятен тарифен режим за най-слабо развитите страни;
като има предвид, че член 3 от Регламент (ЕО) № 1256/96 на Съвета от 20 юни 1996 г. за прилагане на многогодишни схеми за общи тарифни преференции от 1 юли 1996 г. до 30 юни 1999 г. относно някои селскостопански продукти с произход от развиващи се страни (2), по аналогичен начин предвижда по-благоприятен тарифен режим за най-слабо развитите страни;
като има предвид, че на Сингапурската конференция на министрите от декември 1996 г. държавите-членки на Световната търговска организация (СТО) поеха задължението да изпълнят план за действие за подобряване достъпа до техните пазари на продукти с произход от най-слабо развитите страни;
като има предвид, че на 2 юни 1997 г. Съветът на основата на съобщение на Комисията от 16 април 1997 г. прие заключения, призоваващи към привеждане в действие на Сингапурските заключения, в частност, чрез предоставяне на преференции на най-слабо развитите страни, които не са страна по Четвъртата конвенция АКТБ-ЕО, равностойни на тези, с които се ползват страните, подписали тази конвенция;
като има предвид, че равностоен режим за индустриалните продукти означава включване в схемата на Обща система за преференции (ОСП) на всички продукти, които понастоящем са изключени от нея, но са освободени от митническо облагане по реда на Четвъртата конвенция АКТБ-ЕО;
като има предвид, че селскостопанските продукти, подлежащи по силата на Четвъртата конвенция АКТБ-ЕО на тарифно намаление, но не и на тарифна квота, следва да се включат в схемата в полза на най-слабо развитите страни чрез прилагане на една от преференциалните митнически ставки, предвидени в член 2 от Регламент (ЕО) № 1256/96, в съответствие с намалението, предоставено с Четвъртата конвенция АКТБ-ЕО,
ПРИЕ НАСТОЯЩИЯ РЕГЛАМЕНТ:
Член 1
Приложното поле на разпоредбите, предвидени в член 3, параграф 1 от Регламент (ЕО) № 3281/94, се разпростира и върху продуктите, изброени в приложение I към настоящия регламент.
Член 2
Разпоредбите, предвидени в член 3, параграф 1 от Регламент (ЕО) № 1256/96, се допълват чрез прилагане спрямо продуктите, изброени в приложение II към настоящия регламент, на една от преференциалните митнически ставки, посочени в член 2 от Регламент (ЕО) № 1256/96, в зависимост от степента им на чувствителност.
Член 3
Списъкът на най-слабо развитите страни в приложение IV към Регламенти (ЕО) № 3281/94 и 1256/96 се изменя, както следва:
-
в приложение IV към Регламент (ЕО) № 3281/94 след „328 Бурунди“ се добавя „330 Ангола“, а „391 Ботсуана“ и „817 Тонга“ се заличават,
-
в приложение IV към Регламент (ЕО) № 1256/96 „391 Ботсуана“ и „817 Тонга“ се заличават.
Член 4
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 1 януари 1998 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 март 1998 година.